Þjóðhátíðardeginum er fagnað um allt land en samkomutakmarknir setja hátíðahöldum ýmsar skorður. Margt var þó á sínum stað; forseti Íslands lagði blómsveig frá íslensku þjóðinni að minnisvarða Jóns Sigurðssonar og hátíðarræður voru fluttar.
Katrín Jakobsdóttir forsætisráðherra gerði kórónuveirufaraldurinn og þau áhrif sem hann hefur haft á daglegt líf fólks að umfjöllunarefni í hátíðarræðu sinni á Austurvelli og sagði að framundan væru ekki síður krefjandi tímar þar sem hafa þyrfti hagsmuni barna og ungmenna sérstaklega í huga. Þá þyrfti að takast á við loftlagsvána af sama krafti og tekist var á við faraldurinn.
Hvers konar Ísland viljum við byggja upp að loknum faraldri? Land þar sem tekið er tillit til annarra. Land þar sem fólk getur breytt draum í veruleika. Land þar sem fólk getur skapað sér tækifæri, land þar sem fólk getur leitað hamingjunnar.
Á okkur hvílir skylda gagnvart þeim sem á undan gengu og gagnvart þeim sem á eftir okkur munu koma og undir þeirri skyldu og ábyrgð viljum við standa, hvert og eitt og saman sem þjóð. Þannig mun okkur áfram farnast vel. Til hamingju með daginn, kæru landsmenn.
Þetta sagði Katrín Jakobsdóttir forsætisráðherra á Austurvelli í morgun. Þjóðhátíðardeginum er fagnað um allt land en 300 manna samkomutakmarknir setja hátíðahöldum ýmsar skorður og miðar dagskrá við að stórir hópar safnist ekki saman. Víða um land er hátíðasvæðum skipt niður og á höfuðborgarsvæðinu verða haldnar hverfahátíðir.
Í Háskóla Íslands var hátíðasamkoma í tilefni af 110 ára afmæli skólans og þar var undirrituð viljayfirlýsing á milli Háskólans og ríkisstjórnar Íslands um að setja á fót sýningu helgaða forsetatíð Vigdísar Finnbogadóttur. Vigdís færði háskólanum finnskt sverð og tvo kjóla, en á sýningunni verða meðal annars ýmsir munir sem Vigdísi voru færðir þegar hún var forseti, auk fatnaðar hennar.
Mér er mjög ljúft og kært að vita af þessu hjá Háskóla Íslands sem ég hef dáðst að alveg frá því ég man eftir mér.